
Bogdan Tănasă — 
dar din dar se face casă 


PAULA HERLO 


În dulcele târg al Ieşilor se scrie o poveste despre bunătate, credință, 
solidaritate şi compasiune. Iar autorul ei e un tânăr domn din Iași care de 
cinci ani face magie cu vieţile unor copii pe care îi scoate din secolul XIX 
şi-i aduce în prezent, folosindu-se de instrumentul secolului: Facebook. 


Uşile culisante ale aeroportului din Iasi s-au deschis, iar în holul gol 
stătea un domn cu flori în mână. Era martie, 2015. La prima vedere mi s-a 
părut o combinaţie între actorul principal din Prison Break si vărul meu Adi, 
care are cei mai mari, cei mai negri și cei mai buni ochi pe care îi știu eu. 
Un dur cu tatuaje, dar cu privirea omului bun, mânat permanent de câte-o 
treabă. Era Bogdan Tănasă, bărbatul despre care citisem pe Facebook că ridi- 
case o casă pentru o familie cu copii sărmani. 

Mi-a luat puţin să-mi dau seama că, dacă în copilăria noastră s-ar fi 
diagnosticat ADHD-ul, Bogdan trecea sigur prin verificări, pentru că n-are 
astâmpăr. De cum am urcat în mașină, și-a frecat mâinile şi-a zis: 

— Si? Mergim? 

Si-am mers. Direct spre Broșteni, spre casa pe care abia o construise 
pentru șase frați abandonați de mama lor. Era decembrie 2014 cand i-a căzut 
sub ochi un articol dintr-un ziar local unde era descrisă situaţia tragică a 
șase frați din Broșteni care creșteau în condiții inumane. 

Cel mai mic spunea în interviu că şi-ar dori o mașină cu telecomandă, 
pentru că văzuse una la un copil de la grădiniţă, care nu-l lăsase s-o atingă. 

Aici intervine soția lui Bogdan, Mădălina, o blondă superbă cu ochi 
albaştri, pe care o iubeşte din adolescenţă. 

— Mi-a arătat reportajul şi a zis: „Hai, repede, să strângem tot ce avem 
pentru ei.“ În primul rând am căutat mașina cu telecomandă, nu?!, îşi 
aminteşte zâmbind, în timp ce se aşază lângă soțul ei, la care se uită lung si 
cu drag. 

ÎI ştie pe de rost si vorbește despre el cu emotia femeii care și-a găsit 
jumătatea. Au construit totul singuri și împreună sunt și-n povestea asta 
care pare desprinsă dintr-un basm ce începe cu „A fost odată...“. 

Bogdan reia şirul amintirilor. 

— Am lăsat un comentariu în subsolul articolului si am invitat si alti 
oameni care vor să ajute să mă sune. 

Primul a fost patronul unei fabrici de confecţii, Aurelian, care își 
aminteşte prima lor conversaţie. 

— Am pus repede mâna pe telefon si zic: „Pot să dau și eu ceva?“ 

— Ne-am întâlnit ca prostii, râde Bogdan. 

— Am fost într-un supermarket, am cumpărat ceva repede, ne-am întâlnit 
pe ploaie, răspunde Aurelian, în vreme ce Bogdan dă să spună ceva. 

— Salut, salut! intervine așadar Bogdan. 

— Nu puteam să mă duc şi eu, aveam ceva... 

— Auditul, îl completează Bogdan. 

— Aveam niște probleme. 

— Du-te, frate, tu şi vorbim după, îi ia Bogdan vorba din gură și redă 
încheierea discuţiei de atunci. 

Şi dus a fost. Cu ce primise de la Aurelian şi ce băgase Mădălina în dubita 
firmei lui, a ajuns în fata casei familiei Rautu. Încărcat cu jucării, hrană si 
lemne, a intrat pe poarta casei din 


pământ în care a găsit şase copii, 
ghemuiti într-un pat. Pe plapumă 
era noroiul pe care îl aduseseră 
din curte. Tatăl făcea o mămăligă 


Era decembrie 2014 când i-a căzut 
sub ochi un articol dintr-un ziar local 
unde era descrisă situaţia tragică a 


pentru cină, lângă ciorba pregătită Şase frați din Broșteni care creșteau 


de bunica ce locuia în apropiere. în condiţii inumane. 
Cel mai mare stătea lipit de hornul 
sobei cu varul scorojit, prin care se vedea că primise atâtea straturi câte 
suflete încălzise în cei şaizeci de ani de când fusese construită. A fost atât 
de şocat de imaginea copiilor murdari, cu haine rupte, expuși pericolului 
de a fi intoxicați cu fumul scos de sobă, încât a scos telefonul și a început să 
filmeze. 

— Cum te cheamă? 

— Marian... 

— Florin... 

— Cum?! 

— Florin! 

— Florin? Și pe tine? 

— Stefanel. 

Trecuseră trei luni de când mama plecase de acasă şi nu mai dăduse nici 
un semn. Copiii, toţi băieți, au rămas cu tatăl lor, muncitor cu ziua la ferma 
din sat. Când s-a trezit cu şase guri de hrănit, n-a ştiut încotro s-o apuce. Ca 
să facă mâncare, băga pe foc cârpe, pentru că bani de lemne nu avea. Pe 
măsură ce primea aceste informaţii, Bogdan înţelegea că nu poate să-i lase 
aşa. A pornit camera telefonului și a lansat primul strigăt de ajutor. 

— Ia uite ce fericiți sunt! spunea în timp ce copiii desfăceau pachetele 
cu jucării si haine. Trebuie ajutaţi oamenii! Uitaţi si voi! Trebuie ajutaţi! Nu 
si poati, nu si poati, oameni buni! Trebui’ să-i ajutăm! Uitaţi, mâncarea lor 
de astăzi! 

Pe plită stăteau o oală cu ciorbă de cartofi și mămăliga. Bogdan continua 
să filmeze. 

— Uiti, Aureliane, tată! Uiti ci faptă bună am făcut noi! Rog toți prietenii 
mei cari pot si mi ajuti cu ceva: materiale de construcții, orice, termosistem. 
Haideţi, fraţilor, si fasim o fapti buni, să-i ajutăm pi oameni. Nu si poati, nu 
si poati! 

Aurelian a primit mesajul chiar in seara aceea. 

— Mi-a trimis un filmuleţ, m-am dus si eu după aceea cu el la copii. 
Noroiul era de la poartă până la pat, inclusiv în casă. Deci până la 
plăpumioara aceea era noroiul pe jos. 

— Cine mai lipsește de-aici? l-a întrebat pe unul dintre băieți. 

— Todirel. 

— Todirel și atât? 

— Todirel si Mihăiţă. 

— Și Mihăiţă?! Mihăiţă e ăla mic, nu? 

— Da. 

— Câţi ani are Mihăiţă? 

— 5 ani. 

Pe Mihăiță avea să-l găsească câteva zile mai târziu în casa bunicii, care 
locuia la câțiva kilometri distanță si avea grijă si de cei mari. Venise iar cu 
mâncare si cadouri strânse de la toți prietenii lui. Din nou, Bogdan a simțit 
nevoia să filmeze. 

— Ăsta e cel mic, pe care nu l-ați văzut zilele trecute, si ea e doamna. 
Uitaţi, oameni buni, ce copii ați ajutat! Ce ne faceți de mâncare? Stăm și noi 
la masă. Cartofi? Foarte bine! 

— Nu-i bun?! întreabă bunica. 

— Da, foarti bun! se auzea vocea cu accent moldovenesc a lui Bogdan, 
în vreme ce pe ecranul telefonului apăruse imaginea unui copil cu ochii 
mari. 

Pe cap avea o căciulă de lână și stătea lângă un lighean plin cu stiuleti 
de porumb pe care Mihăiţă îi curăța. Nu spunea nimic, pentru că nu putea 
să vorbească. Doar zâmbea și curăța porumb. 

— Câţi ani aveţi? o întreabă Bogdan pe bunică. 

— 80 de ani impliniti am eu, răspunde bătrâna, care se uita surprinsă 
spre bărbatul din casa ei care îi părea si dubios, şi bun în același timp. 

Privind-o, aveai în minte imagi- 
nea tuturor bunicilor delaţarăcu „Haideţi, fraților, sî fașim o fapti 
baticul gros siilicul tricotatmodel buni, să-i ajutăm pi oameni. Nu si 
bob de orez. N-a zâmbit deloc cât poati, nu si poati!“ 
timp Bogdan a stat de vorbă cu ea. 

Nu înţelegea de unde apăruse bărbatul ăsta cu braţele tatuate, şi ce căuta in 
oalele ei. De ce venise cineva de la oraş în casa lor? Copiii nu ieșiseră niciodată 
din comună, iar ea era în puteri când fusese ultima dată la Iași. 

Despre Mihăiţă i-a spus scurt că are o deficiență de vorbire. Spunea doar 
câteva cuvinte. Cel mai des „mama“. Bogdan înregistra totul pe telefon. 

— Uite, Mitică, unde au ajuns lucrurile tale, Mitică. Bravo tie! Cătălin, 
toţi cei care mă ajutaţi, uitaţi, fraților, trebuie ajutați oamenii ăştia, cu ade- 
vărat trebuie ajutaţi! 

Asa vorbea Bogdan cu prietenii lui de pe Facebook. Îi aducea în casa 
copiilor prin intermediul telefonului, ca să vadă cu ochii lor unde ajung 
cadourile pregătite. Bogdan a înţeles încă de la prima vizită că viata pruncilor 
era în pericol, pentru că soba scotea fum în casă. 

— Jur, jur că o să fac casa asta! Jur că o să-i ajut s-o invelim, s-o facem fru- 
moasă, se auzea vocea lui pe înregistrările făcute în acele zile, în care dăduse 
piept cu o realitate ce-i era străină. 

Nici familia lui nu fusese bogată, dar sărăcia în care creșteau copiii aceia 
l-a copleşit. După prima vizită a ştiut că trebuie să se întoarcă şi să repare 
soba. Altfel, se gândea că va citi despre ei în ziar că au murit intoxicati cu 
monoxid de carbon. 

— Asta e soba. O dărâmăm şi o refacem. Uită-te și tu ce-i aici, ce fum 
scoate. Paturi trebuie cumpărate, cearsafuri, parchet pe jos, două camere să 
amenajăm. 

După cea de-a doua vizită, avea un plan pe care i l-a împărtășit soţiei. 

— Când am văzut cât costă materialele de sobă, și când m-am dus să fac 
soba, am zis: n-are rost să arunc eu banii ăștia degeaba, hai să facem o casă! 
Cât poate să coste?! 

O întrebare la care și-a răspuns punând pe hârtie o listă cu câteva ma- 
teriale. L-a întrebat pe sobar dacă se pricepe la construcții, iar el i-a spus că 
da, aşa că Bogdan i-a cerut să deseneze planul unei case. 

— Cum vrei să fie? a întrebat sobarul. 

— Cât mai simplu, să aibă baie, o mică bucătărie și două camere. 

— A făcut el cu pixul un plan, continuă să povestească Bogdan, iar apoi 
ne-am apucat să calculăm cât e BCA-ul. Cât poate să ne coste, m-am întrebat? 
Hai să facem! 


Acesta a fost începutul unei aventuri care avea să-l plimbe prin copilăria 
lui, să-l aducă în prezent, să-l scuture și să-i așeze viata pe noi piloni. Cu 
noua casă construită pentru copii isi construia de fapt un plan de terapie 
pentru sufletul lui. Cu fiecare cărămidă de BCA pe care o aşeza în pereţi, 
mai dărâma un zid din multele ce și le asezase în jurul propriei suferințe. 

A calculat că l-ar costa vreo cinci mii de euro. S-a gândit că el și prietenii 
lui pot să pună ban pe ban ca să strângă această sumă. L-a sunat din nou pe 
Aurelian, care între timp îi devenise prieten, și i-a spus planul. 

— Eu cu el am început și am zis: „Băi, nebunule, ai mai făcut construcţii?“, 
spune Aurelian. Zicea: „Nu!“ „Nu te apuca acum“, i-am spus. Planul meu 
era să strângem materialele mai întâi. Dar el a avut o nebunie: spunea că 
vrea să-i mute în casă până de sărbători! 

Şi-a dus familia la Broşteni, soţia şi fiul în vârstă de 4 ani, şi i-a anunţat 
pe cei șase copii că se vor muta în casă nouă. Deja știa ce putere aveau filmele 
postate pe Facebook, așa că a filmat din nou momentul. 

— Hai, Luca! Fă cunoștință cu băieţii! Uite un prieten nou. Hai, du-te si 
fă cunoştinţă cu el. Ei sunt băieţii. Astăzi am venit să vă spunem că o să vă 
facem o casă nouă. 


Desenul făcut cu pixul de sobar s-a transformat într-un plan de casă 
adevărat, făcut de un expert care văzuse povestea pe Facebook. În plină 
iarnă, s-au apucat de săpat fundaţia, care a fost turnată într-o săptămână. 
Bogdan filma fiecare pas, şi vedea cum visul lui se ridică ușor, ușor. Curând 
avea să-și dea seama că nu mai pot susține financiar proiectul doar el și cei 
câțiva prieteni. 

— Am zis că nu mai pot singur să susțin, aşa că am vorbit cu prietenii să 
mă ajute, și așa am ajuns la Facebook. Am zis: hai să punem! Dacă vrea 
cineva să doneze, donează, dacă nu, să dea share. 

Asa s-a născut comunitatea CASA SHARE, care azi numără 170 000 de 
utilizatori. A făcut un cont pe Facebook și a postat filmările din primele 
zile, cerând ajutor. Mesajul lui a ajuns la urechile a zeci de mii de români 
din ţară si din străinătate, iar unii dintre ei au reacționat donând bani sau 
materiale de construcții. 

În numai câteva luni, 20 000 de oameni dăduseră like paginii, așteptând 
cu sufletul la gură deznodământul poveştilor postate. Noua casă s-a ridicat 
într-o lună și jumătate, timp în care s-a muncit de dimineaţă până seara. 
Bogdan era acolo si înregistra ceea ce avea să devină filmul unei frumoase 
nebunii. 

— Copii, următoarea iarnă veţi fi oameni. Mulţumesc, băieți, mulțumesc 
tuturor celor care m-ati ajutat. Mulţumesc! 

În trei săptămâni casa era ridicată. Cu muncitori plătiţi din donațiile 
strânse. La casă au muncit şi prietenii lui Bogdan veniţi în vacanţă din 
străinătate. Ștefăniță Timofte a fost coleg de clasă cu Bogdan în scoala 
din Popricani, și a mers imediat să ajute când a auzit povestea. De fapt, 
acolo, în Popricani, unde s-a născut Bogdan, e si locul unde el a învăţat 
să dăruiască. 

Cu noua casă construită pentru copii 


I-am ascultat povestea în mașină în lungul drum pe care l-am făcut de 
la aeroport până la Broșteni. A vorbit mult, iar eu mi-am luat timp să ascult 
vorbele unui om a cărui poveste de viaţă avea să includă un erou care a 
ajutat copilul Bogdan Tănasă. 

A rămas orfan de mamă când era la liceu. Avea 13 ani. Era mare și totuși 
încă un copil, nepregătit să ia viaţa în piept. 

— Tata nu era prea implicat. Eu la vârsta de 14 ani făceam bani. Vindeam 
fotografii. Trebuia să găsesc o cale să-mi fac singur viata. 

Frații mai mari erau suficient de mari să trăiască pe picioarele lor, dar 
el era copil. Iar pierderea mamei a însemnat pierderea sensului vieţii. Avea 
13 ani şi multe visuri. Tatăl, poate 
copleșit de pierderea soției, n-a știut 


isi construia de fapt un plan de te- cum săile transforme în realitate. 
rapie pentru sufletul lui, mai dărâma Un an mai târziu, la orfelinatul de 
un zid din multele pe care și le așe- peste drum de casa lui din Popri- 


zase în jurul pro priei suferințe. cani, a venit o echipă de voluntari 
i englezi ca să renoveze casa copiilor 


abandonaţi. Bogdan ştia o boabă de engleză, pentru că fusese îndrăgostit de 
profă si, na, doar nu era să pară un prost in fata ei. Englezii l-au plăcut pentru 
că era descurcaret, voluntar, peste tot în același timp. La început a făcut 
voluntariat. Era la liceu si stătea în permanenţă în preajma englezilor care 
veniseră de departe să ajute niște copii amărâți. 

— La ei am văzut ce înseamnă să faci un bine, să ajuţi fără să primeşti 
nimic. Ei veneau de la 3000 de kilometri... Chiar i-am și întrebat: „De ce 
veniţi atâta drum?“ „Ca să facem un bine.“ 

Şi, iată, englezii deveniseră eroii lui, care aveau să-i dea un sens în viata. 

După liceu, a plecat la noii prieteni, in Anglia. Nouă ania trăit la Londra, 
lucrând în domeniul textil. El făcea legătura între investitorii englezi si 
mâna de lucru din România. La un moment dat, revolta copilului rămas 
prea devreme pe propriile picioare şi-a găsit ascultare într-un anturaj dubios, 
aşa că englezii l-au expulzat din ţară. Era o bandă de falsificatori de carduri, 
dar Bogdan nu participase la infracțiuni. Stătuse doar în preajma lor, iar 
asta l-a costat interdicţia de a mai intra o vreme în Marea Britanie. 

— Probabil că ce fac acum e si o mântuire pentru mine, din cauza lucru- 
rilor rele pe care le-am făcut. Spun tot timpul că ce mi s-a întâmplat în Anglia 
e o lecţie pe care am învăţat-o. 

După ce s-a întors in tard, a făcut mici afaceri. Iubita lui, Mădălina, 
revenise și ea din Grecia, unde fusese la lucru. S-au căsătorit, iar un an mai 

târziu, în 2011, s-a născut fiul lor, Luca. Cand l-am întâlnit pe Bogdan, se 
pregătea să deschidă o fabrică de combustibil ecologic, ridicată cu fonduri 
europene în valoare de 100 000 de euro. 

— Paiele de pe câmp se taie, si faci bricheti de pus pe foc. 

Mai târziu, când ne-am revăzut, avea să-mi spună: 

— Eu chiar vreau să-i mulțumesc lui Alex Dima că, de când a mai pus 
frână la păduri, oamenii cumpără de la mine material de băgat pe foc. 

Fabrica este în satul lui natal. Nu i-a fost ușor să răzbată. Birocratia, lipsa 
de interes a funcționarilor, indolenta l-au făcut deseori să se revolte şi să 
recurgă la măsuri extreme. 

— Ai mai dat şpagă de când te-ai întors din Anglia? îl întreb. 

— Nu! Nu vreau să dau şpagă, răspunde Bogdan şi se încruntă ușor. 

— Nu! El nu e omul cu şpaga, îl completează soția lui, Mădălina. 

— Şi? Cum răzbaţi? insist eu. 

— Recurg la măsuri extreme, îmi pun cortul în fata Finanţelor... 

Aici l-am simţit de-al meu. Omul care nu pleacă capul in fata institutii- 
lor statului, care-și cunoaște drepturile și le cere. Odată s-a legat cu cătușe 
de o ţeavă la Finanţe pentru că nu primea o hârtie pe care o ceruse legal. S-a 
rezolvat în câteva minute, cu rugămintea directorului de „a nu mai face 
panaramă“. 


Ascultându-l, am avut același sentiment ca atunci când le-am cunoscut 
pe fetele de la „Dăruieşte Viaţă“. Că, într-un fel, e de-al meu. Om simplu, 
dar zbătător pentru el și pentru alţii. Pentru că vulnerabili sunt doar cei 
ce n-au învăţat încă să lupte. Iar el, Bogdan Tănasă, le-a predat această lecţie 
celor șase fraţi abandonaţi de mama încă din primele zile. Îl dusese pe 
Mihăiţă, cel mai mic dintre băieți, la Spitalul „Sfânta Maria“ din Iasi, să afle 
de ce nu poate copilul să vorbească. L-a luat și pe fratele mai mare, Todirel, 
care atunci avea 15 ani, ca să stea cu el pe perioada internării. După ore de 
aşteptare pe holuri, când le-a venit rândul, Bogdan a fost certat că nu adusese 
pijamale pentru copii. N-a zis nimic. A strâns din dinţi şi a plecat să cum- 
pere, însă când s-a întors si i-a găsit în salon aşezaţi amândoi într-un pat 
de bebeluș cu gratii de fier, a luat foc şi a cerut imediat externarea copiilor. 
A pornit înregistrarea pe telefon sia plecat direct la asistenta-sefa. 

— Domnul vrea să-i externeze pe cei doi copii, îi spune asistenta unei 
doctorite. 

În acest timp Bogdan dădea o declaraţie scrisă. ...din motive de cazare si 
bătaie de joc. 

— Spuneti-mi cum vă numiţi, vă rog! 
— Dar de ce trebuie să spun? se răstește asistenta. 
— Trebuie să știu cu cine vorbesc. Pe mine mă cheamă Tănasă Bogdan. 
Dumneavoastră să-mi spuneţi cum vă numiţi. 
— Dar de ce trebuie să spun eu treaba asta? 
— Ca să scriu aici că nu vreţi să-mi dati un pat pentru băieți. 
— Dar de ce?! Din cauza mea externati copiii? 
— Nu ştiu, doamnă... 
— Nu vă dau, nu vă spun. Dar de ce să externati copilul din cauza mea? 
A înregistrat toată discuția şi a postat toate umilintele pe Facebook. 
— Eu mi-am cheltuit banii mei personali să le fac o casă și statul nu poate 
să le facă niște analize?! 
— Astea sunt. Analizele s-au făcut, dar nu se poate... 
— Dar de ce mă certati? M-ati luat așa, tare, credeati că mă pierd? 
— Nu vă cert! 
— Păi m-ati luat cu atitudinea dumneavoastră din prima... 
— Nu se poate să-i dau un pat mare, pentru că nu-l am, i-a retezat-o 
asistenta. 
Patronul unui spital privat din Iasi a văzut pe rețeaua socială felul in 
care au fost trataţi, şi l-a chemat la el cu toţi copiii. Li s-au făcut ecografii, 
analize de sânge și doi dintre ei au 
„Dacă nu vezi și nu trăieşti într-o fost operati de polipi, în condiţii 
societate normală, nici nu știi ce să civilizate. Tot în dar au primit de la 
ceri de la cei care-ţi dictează viata prietenii lui Bogdan de pe Facebook 


in tara ta. Asa și cu ei. Nici nu știau tratament stomatologic şi control 
l ii sa viseze sc oftalmologic. Pentru prima dată în 


viata lor, cineva se îngrijea de sănă- 
tatea lor si le oferea atenţie. În același timp, Bogdan căuta soluţii pentru ca 
ei să aibă ce pune pe masă în fiecare zi. 
— Văcuţă au, am o promisiune pentru un cal. Calul la tara aduce 
bunăstare! 

Iar calul a apărut într-o zi în curtea lor. Tot Bogdan se ocupase să le con- 
struiască animalelor un grajd nou, iar cel care a preluat toate atribuţiile a 
fost Florin, cel mai mare dintre fraţi. În tot acest timp, casa căpăta contur. 
Copiii ajutau la ridicarea ei, iar muncitorii erau pe şantier toată ziua. Fiecare 
progres era înregistrat cu telefonul şi postat pe Facebook, pentru ca donatorii 
să fie la curent. 

— Casa e aproape terminată, se aude pe înregistrare. Se pun pavelele, se 
vopseste gardul. Deci se poate, oameni buni! Numai voinţă și speranță să 
avem. Vă mulțumesc, oameni care m-ati ajutat, vă mulțumesc pentru acești 
copii! 

Odată cu construirea casei, Bogdan i-a văzut și pe copii transformându-se. 
I-a dus la frizer, i-a învăţat să se spele şi să se îmbrace curat. $i, pentru prima 
dată în viata lor, au vizitat Iasiul. I-a dus la mall, şi tot in premieră au văzut 
un film la cinema. Le-a arătat lumea, pentru ca ei să înceapă în sfârșit să 
viseze. 

— Într-un fel, i-ai făcut să trăiască experienţele tale. Tu când ai ajuns în 
Anglia ai văzut ce înseamnă o societate civilizată, îi spun. 

— Dacă nu vezi si nu trăieşti într-o societate normală, nici nu știi ce să 
ceri de la cei care-ţi dictează viata în tara ta. Asa și cu ei. Nici nu ştiau să 
viseze. Eu le-am arătat lucruri, știu acum ce vor de la viata. 

Casa de la Broşteni era aproape gata. Copiii se pregăteau să părăsească 
bordeiul în care trăiseră până atunci, iar Bogdan era din nou cu telefonul 
în mână ca să le surprindă emoția plecării în prima lor excursie. 

— Ultima lor zi în casa veche. Bravo, băieţi! Bravo! Vă mulțumesc, oameni 
buni! Hai, hai la masini. Acum plecăm spre munte toţi. N-au fost niciodată 
la munte. 

Acolo erau aşteptaţi de patronul unei pensiuni din Gura Humorului. 
Văzuse povestea lor pe Internet, așa că le-a oferit o excursie de câteva zile, 
timp în care casa lor avea să fie amenajată cu mobilă și electrocasnice. 

Câteva zile mai târziu, Bogdan i-a așteptat cu şapte chei în fata casei. 
Ochii lui negri erau mari și plini de lacrimi. Vechiul bordei dispăruse ca 
să facă loc noii locuinţe. Plita neagră a vechii sobe avea să fie înlocuită de o 
bucătărie frumoasă cu aragaz, hotă, robot de bucătărie, vase de porțelan si 
tacâmuri noi. Veceul din curte fusese dărâmat, pentru că în noua casă aveau 
o baie cu duș, mașină de spălat si toaletă. Celor două paturi în care dormeau 
înghesuiți le luaseră locul două dormitoare cu paturi supraetajate. Aveau 
televizor și calculator. Toate donate de oameni impresionați de povestea lor. 

— După o lună și jumătate, sunt emoţionat, vin copiii! Sunt mulțumit 
de prietenii mei, care m-au ajutat în nebunia mea de a face o casă în plină 
iarnă pentru șase suflete care au trăit un calvar până acum. Totul e nou, apă 
curentă, apă caldă, apă rece în 2015. Meritau copiii ăștia toate condiţiile 
astea. 

Şi-n timp ce vorbeşte, primește un telefon. Copiii sunt aproape. Iese in 
fata porții si se mută fără astâmpăr de pe un picior pe altul. La un moment 

dat apare microbuzul, iar Bogdan rămâne pentru câteva secunde fără glas. 
Primul care primeşte cheia e tatăl, Vasile. 

— Ai grijă de copii! Hai să vă dau şi vouă o cheie. 

Copiii se apropie de el, dar nu-și pot lua ochii de la casă. 

— Ştiţi ce cer de la voi, da? întreabă Bogdan. 

— Da! răspunde Florin. 

— Ce? 

— Să învăţăm. 

— O să am grijă de voi întotdeauna, mai spune cel ce le devenise al doilea 
tată, în timp ce-i îmbrățișează. 

Tatăl băieţilor vorbește cu presa venită să vadă minunea de la Broşteni. 

— E foarte frumoasă casa. Ce vedeam înainte în filme am eu acum în 
casă. E foarte frumos. 

De la emoția acelor zile trecuseră două luni când i-am vizitat eu, în martie. 
Copiii veniseră de la școală şi erau încântați de vizită. 

— E vreunul care ar vrea să plece la Iași si să trăiască în Iași? îi întreb. 

— Eu, răspunde Stefanut. 

— Şi eu, spune Todirel. 

— Şi tu vrei? 

— Da, întărește el. 

— Mie nu-mi place la oraș, spune cel mai mare, Florin. E prea aglomerat. 

— Lui îi place cu calul, cu animalele, intervine Bogdan. Când i-am adus 
calul l-am lovit în inimă. „Bogdan, îmi spunea, am eu grijă de cal.“ 

— Mama a mai vorbit cu voi? A mai luat legătura cu voi? 

— Nu! De mult... 

— De mult? 

— Sunt certat cu ea, spune cel mai mare, Florin. 

Are aproape 17 ani şi maturitatea unui bărbat cu responsabilități. 

— Doar tu ești certat cu ea? il întreb. 

— Toţi! 

— Toţi sunteţi certati? Simtiti că vă lipseşte uneori? 

— Eu, unul, nu-i simt lipsa, spune Florin în timp ce se uită la Todirel, 
care tace. 

— Lui îi vine a plânge uneori, sopteste Stefanut cu gândul la Todirel. 

Copilul care plânge e mare. Nu cel mai mare, e al doilea născut. E înalt 
şi brunet, si mă uit la el cu certitudinea că va fi un bărbat chipeș. E cel mai 
tăcut și cel mai trist dintre ei. Poate că lui, mama, așa cum era ea, îi oferea 
dragoste, iar plecarea ei, tăcerea de după, tot ce-a trăit de când a plecat l-au 

lăsat fără glas. Dintre toți, el e cel mai putin entuziasmat de noua casă. Se 
simte singur si neînțeles. 

Bogdan ştie ce simte băiatul, si mai știe că pălăria pe care şi-a pus-o pe 
cap e mare. După filmare am stat la povești în apartamentul lui din Iasi. 
L-am întrebat ce urmează. 

— Nu ştiu. Îmi ajung ăştia șase si al meu. E suficient. Am si fabrica... nu 
mai pot. Mi-a scris primarul de la mine, din Popricani, de o familie, dar nu 
mai am cum. N-am când... 


Mă uit la el și ştiu că acea casă, Casa Share 1, e doar începutul. Are acea 
doză de entuziasm, nebunie, emoție și bucurie de a dărui pe care am văzut-o 
la oamenii care schimbă lumea. I-am lăsat vorbă cu ce credeam eu că trebuie 
să facă (să înființeze o asociație, să ia număr scurt de SMS, să adune donaţii 
prin formularul care permite companiilor să directioneze 20% din profit 
către o cauză) și am plecat la București. M-a sunat câteva luni mai târziu. 

— Mă apuc de Casa Share 2. La mine în sat, la Popricani. 

Construirea acelei case a început la scurt timp după despărțirea noastră. 
În sat se ştia povestea familiei Tugurlan. Cand am auzit numele, am zâmbit. 
Broşteni îmi sunase familiar din poveştile lui Creangă, deşi era în alt judeţ, 
iar Tugurlan mă trimitea la Moromeţii lui Preda. 

Cele șase suflete ale familiei 


trăiau într-o singură cameră. Cea 
mai mare fetiță avea 7 ani, a doua 4, 
iar gemenele, doar patru luni. Tatăl 
muncea cu ziua, iar mama stătea 
acasă cu fetele. Bogdan a mobilizat 
din nou comunitatea şi a strâns cei 
30 ooo de euro de care avea nevoie 


Mă uit la el și știu că acea casă, Casa 
Share 1, e doar începutul. Are acea 
doză de entuziasm, nebunie, emotie 
și bucurie de a dărui pe care am vă- 
zut-o la oamenii care schimbă lumea. 


ca să ridice casa în scurt timp. Doar că, atunci când s-au apucat de lucrări, 
și-au dat seama că nu au unde să mute copiii pe durata lucrărilor. 
— Cum vă descurcati? o întreabă o ziaristă pe mama fetelor. 


— Foarte greu! 
— Cum dormiti? 


— Eu cu soțul în partea aia, și arată spre un colt al camerei, fetele mari 


aici, pe saltea, si gemenele in patut. 


— A venit un străin și v-a zis „vă fac o casa“? 

— Da! răspunde scurt, iar ochii verzi i se umplu de lacrimi. 

Georgiana, mama copilelor, a crescut într-un centru de plasament, după 
ce a fost abandonată. Și-a dorit mereu o casă a ei, dar era un vis prea mare. 

Copila mijlocie, cu părul plin de inele negre și ochi asortati, îl întreabă pe 
Bogdan ce vrea să facă acolo. 

— Vreau să vă asigur vouă o casă şi un acoperiş deasupra capului, ca să 
puteți să învăţaţi bine. Să aveți si voi baia voastră, să faceţi dus în fiecare zi, 
că, uite, te-ai murdărit de acuarele. 

Cu un simplu share, mare cât o inimă bună, Bogdan a reușit să obțină 
gratuit o schiţă a viitoarei case și să adune câteva materiale de construcții. 

— Aici sunt născut eu, în satul ăsta, şi m-am gândit că trebuie să dau ceva 
înapoi comunităţii care m-a crescut, spune, și-și ascunde buzele lăsând loc 
unei grimase. 

E greu, dar parcă și mai greu să se oprească. 

Se hrănea din valul de bucurie ce-i venea de la oamenii pe care îi ajuta. 
Într-un fel, era ca-n povești, când eroul apărea de nicăieri și-i trăgea înapoi 
de pe marginea prăpastiei. Apoi, în minutul acela de glorie, în care îi vedea 
salvați si fericiţi, isi lua energia pentru următorii oameni de salvat. 

Iar Casa Share 3 avea să apară rapid. Vecinii familiei Tugurlan, Gabriela 
şi Andreea, auziseră că rudele nu vor să găzduiască copiii si părinţii pe 
parcursul lucrărilor, așa că s-au oferit să-i primească în casa lor aflată în 
construcție. Lucrau de multe luni la ea, pentru că n-aveau bani de construcție. 
Una din camere era funcțională, și le-au cedat-o lor pentru două luni, iar 
gazdele s-au mutat într-o cameră neamenajată. Gestul lor l-a impresionat 
pe Bogdan, care s-a oferit să le termine casa. Cu 9ooo de euro a reușit să ducă 
proiectul la capăt. 

Casa Share 4 a venit după câteva luni. A aflat de pe Facebook despre 
drama unei familii cu trei copii din Miroslava, cărora le luase foc casa. 
Prietenii din comunitate i-au cerut lui Bogdan să se implice. Mama era 
femeie de serviciu într-un supermarket, iar tatăl lucra în Germania, dar nu 
câştiga prea mult. Când a ajuns la ei, i-a găsit dormind într-un grajd, pe o 
plapumă. A cerut ajutor comunității CASA SHARE, și în scurt timp a strâns 
18 ooo de euro. Casa a fost gata în 28 de zile, iar copiii au văzut pentru prima 
dată ce înseamnă să ai baie, bucătărie şi o cameră doar a lor. 

Cea de-a cincea locuinţă avea să găzduiască o mamă cu opt copii. Când 
ne-am întâlnit mi-a atras atenţia faptul că vorbea repede, de parcă n-ar fi 
avut timp să stea la povești. De fapt, așa era. Ea era stâlpul familiei. Clădise 
o casă din pământ singură, cu mâinile ei, ca să-şi aducă acasă fata plecată la 
muncă în Italia, pentru ca pruncii ei să nu mai plângă de dor. Făcuse casa 
într-o vale, iar de sus, de pe drum, sărea în ochi. Era roz. Bogdan nu i-a 
dărâmat-o, pentru că știa cât de mult muncise s-o ridice, dara construit alta, 
lângă ea. 15 ooo de euro a costat, sia fost gata într-o lună si douăzeci de zile. 

Toţi copiii, opt la număr, merg la scoala, desi una dintre fete a vrut să renunţe. 
Bogdan a convins-o să continue, şi a obținut cele mai mari note şi mai târziu 
a reușit să intre la liceu. 

Al şaselea proiect avea să-i aducă în fata doi copii care cresteau singuri 
în casa părintească. Simte un nod în stomac de câte ori vorbeşte despre ei. 
Mama îi părăsise şi plecase la muncă în Italia, iar tatăl fusese arestat. O 
vreme au stat la bunica lor, de la care au decis să plece într-o zi, pentru că-i 
bătea. S-au întors în casa părintească şi au locuit o vreme singuri. Așa i-a 
găsit Bogdan, care, în numai trei zile, alături de voluntari, le-a amenajat o 
cameră frumoasă în care să locuiască în siguranţă. Pe băiat l-a ţinut mai 
târziu la școală, la Iași. 

A şaptea casă a construit-o pentru opt copii crescuţi de o mamă singură, 
într-o cameră cu două paturi. Bogdan fusese impresionat de efortul ei de a-i 
trimite pe toţi la şcoală, desi nu avea nici un venit în afară de alocatiile lor. 
Stăteau într-o casă de pământ cu două camere și dormeau toţi nouă în trei 
paturi. Tatăl îi părăsise după ce se născuse cel mic. În doar câteva săptămâni 
aveau să se mute şi ei în casa nouă, racordată la utilități. 

La doar câteva luni distanţă, la începutul lui 2016, se apuca de şantier 
pentru un cuplu de tineri care aștepta un copil. Casa ipotecată de bancă le 
luase foc, iar ei rămăseseră pe drumuri. Când nu mai aveau nici o speranţă, 
au primit nu doar o casă nouă, a opta din proiect, ci și nași pentru fetița nou 
născută. Bogdan şi Mădălina au tinut-o în braţe la altar. 

A noua casă a ridicat-o pentru o familie cu doi copii. Trăiau zilnic cu 
pericolul că locuinţa se va prabusi peste ei. Iar cea de-a zecea a amenajat-o 
pentru o bătrânică ce trăia în condiţii inumane. La cei 85 de ani era singură. 
N-avea pe nimeni. Chiar pe nimeni. Zilele se scurgeau una câte una, în tăcere. 
N-o întreba nimeni dacă a mâncat, dacă îi e frig, dacă mai trăieşte. Şi peste 
marea suferință de a se simţi a nimănui, a mai trăit un necaz. Mica ei casă 
de chirpici luase foc. Bogdan a găsit-o dormind printre ruine, sub cerul liber. 
Pereţii unei camere erau încă în picioare. Albastrul varului de pe pereţi era 
mânjit de negrul fumului din incendiu. Deasupra sobei era o mare gaură 
în tavan şi acoperiş. Bogdan n-a avut timp să fie surprins de ceea ce vedea, 
pentru că bunica i-a povestit tot. De ce nu s-a măritat, de ce nu are copii, de 
ce toată viata a fost de folos celor din jur, iar ei azi nu o mai văd. În doar 
câteva săptămâni, căsuţa ei a fost gata. Femeia a donat casa Asociaţiei, pentru 
ca după moartea ei să mute alti nevoiaşi în loc. Bogdan i-a adus în curte o 
femeie cu copiii ei, alungată din casă de soțul violent. Și uite cum, în doar 
câteva săptămâni, o bunică singură a primit în dar o casă și o familie. 

Povestea familiei din a unsprezecea casă avea să-i sfâşie inima: patru 
copii rămaşi orfani de mamă, care pierise alături de alti doi copii în casa lor 
mistuită de flăcări. Se întâmpla la începutul lui 2016. Dormeau într-o 
locuinţă dărăpănată a unor rude, când Bogdan le-a trecut pragul. A lor era 
scrum. Doar câțiva pereți rămăseseră în picioare. Unul avea var roz, celălalt, 
albastru. Pe cel roz se vedeau urmele scurse ale unei mâini ce căutase acolo 
sprijin. Copiii şi-au văzut casa în flăcări, pentru că erau la bunici, vizavi. Se 
uitau la televizor. Mama și frații mai mici n-au supraviețuit flăcărilor. În 

a curtea rudelor, Bogdan o privea pe 
Isi ducea zilnic copiii la școală cu că- fata cea mare, Stefania, de 12 ani 


ruta. Nu lipseau decât când erau bol- atunci, care spăla rufe într-o copaie 


navi. Stia că pentru ei asta e salvarea. de Plastic albastră. Cea mică, de 8 
ani, Vera, dădea de mâncare găini- 


lor, iar băieţii, Răzvan, de 14 ani, Alex, de 17 ani, și Ionut, de 18 ani, își ajutau 
tatăl la treburile casei. Erau niște copii care nu mai zâmbeau. Munceau ca 
nişte adulți ca să supraviețuiască. Focul le mistuise nu doar ce aveau mai 
drag, dar şi viitorul. Noua casă avea să le dea un nou început ca să-și găsească 
puterea să meargă mai departe. 

Câteva luni mai târziu, Bogdan se apuca iarăşi de treabă şi avea să predea 
cheile noii case unei familii cu şase copii care cresteau în frig şi mizerie. 
Mama ieşise dintr-o casă de copii, iar tatăl n-avea loc de muncă. Pe el l-a 
angajat Bogdan la fabrica lui de combustibil ecologic. Casa Share 12 des- 
chidea aşadar un nou capitol în viaţa unor oameni care până atunci nu 
primiseră nimic, de la nimeni. Câteva luni mai târziu, stâlpul casei era 
voluntar pe șantierele caselor construite pentru alti amărâți. 

Anul 2016 se încheia cu șase case finalizate și încă un rând de chei dăruit 
unei mame care îşi creștea singură cei cinci copii. O femeie mică si slabă, 
dar cu vorbă hotărâtă. Și-a dat bărbatul afară din casă pentru că era betiv 
si nu muncea. Îşi ducea zilnic copiii la școală cu căruţa. Nu lipseau decât 
când erau bolnavi. Ştia că pentru ei asta e salvarea si că doar învățând pot 
să părăsească acel câmp de la marginea satului unde trăiau. Noaptea, în 
casă era întuneric ca-n mormânt. Nu se zărea nici măcar o luminiţă. Acolo 
ridicase cu mâinile ei o casă de pământ, fără curent sau apă, în care stăteau 
cu toţii într-o cameră. Ea bătea cuie, ea hrănea animalele, ea tinea casa. Pe 
toate le-a dus fără să se plângă, dar Cosmin, al doilea născut, i-a uscat ochii 
de lacrimi. S-a născut cu scolioză, care în timp s-a agravat. La 16 ani, coloana 
îi era atât de deformată, încât apăsa pe plămâni si băiatul abia mai putea 
să respire. 

— Nu mi se mai usucă ochii de când l-am văzut asa. Nu vreau să mun- 
cească, nu vreau să mai facă nimic. $i-ti iau și mașină, Cosmin, mamă. Numai 
să te văd bine, spune Elena Gârban, mama lui Cosmin. 

Băiatul, care până atunci își privise mama vorbind, întoarce capul spre 
perete ca să nu-i văd ochii albaștri plini de lacrimi. Își pune capul în mâini 
şi stă minute întregi să-şi plângă durerea. Un străin le promite o casă nouă, 
iar lui, că-l va ajuta să se facă bine. Lui Cosmin aproape că nu-i vine să creadă. 
Operația se poate face doar într-un spital privat si costă 25 ooo de euro. 

Bogdan n-a plecat din casa lor până nu le-a promis că o să fie bine. 
Câteva săptămâni mai târziu, aveau o casă nouă cu bucătărie, dormitoare 
şi mai ales energie electrică. Asociaţia Free Mioriţa l-a ajutat pe Bogdan sa 
monteze panouri solare pe acoperiș. După ce i-a văzut mutați, a început să 
strângă bani pentru operaţia băiatului. Asociaţia „Salvează o inimă“ i-a 
devenit partener și, în câteva luni, Cosmin era la București. Venise cu avionul 
împreună cu mama lui. Era pentru prima dată când pleca din sat. Câteva 
săptămâni a stat în spital, dar operaţia a fost o reușită, iar copilul s-a întors 
acasă mai înalt cu 20 de centimetri. 

Când l-am întâlnit mergea aplecat într-o parte. Ducea calul pe câmp. Nu 
mai putea să facă altceva. Nici la scoala nu mai mergea, pentru că avea 
momente când se sufoca, fiindcă plămânii erau slab oxigenati. Avea micro- 
fonul-lavalieră prins de pulover, iar colegul meu cameraman l-a auzit 
spunând în șoaptă, când se credea doar cu el: Ajută-mă, Doamne, să plec de-aici! 
Băiatul visa să plece din satul lui, pentru că Bogdan îi arătase că viata de 
dincolo de câmp e altfel. $i, fără să-i audă gândurile, Bogdan i-a îndeplinit 
si dorinţa asta. Acum e elev la liceu in Iași si visează să ajungă mecanic. 


Casa Share 14 avea să-l aducă față în fata cu părinţii a trei copii cărora le 
arsese casa. Tatăl a intrat în foc şi a reușit să salveze doar doi. Era noapte, 
iar un sunet ciudat l-a trezit din somn. A văzut flăcări la mansardă, acolo 
unde dormeau cei trei copii: doi băieţi şi o fată. A urcat în grabă și s-a dus la 
patul băieţilor, i-a luat în braţe și a sărit cu ei de la etaj. S-a întors să salveze 
si fata, dar n-a găsit-o în patul ei. Ulterior avea să-și dea seama că ea se trezise, 
văzuse focul si plecase spre fraţii mai mici ca să-i protejeze. S-a intoxicat 
însă cu fum sia căzut lângă patul lor. Tatăl n-a reușit s-o găsească în fumul 
dens. A ieșit pentru câteva minute afară, să respire, și atunci s-a prăbuşit 
mansarda. Copila rămăsese captivă. Când l-am vizitat în casa nouă construită 
de Bogdan, aștepta să vină oamenii din sat la parastasul de un an. Eu n-am 
putut să-l întreb nimic, iar el n-a putut să vorbească. Mi-a arătat poza copilei, 

iar durerea lui m-a sfasiat. Rareori las lacrimile să curgă cand sunt pe teren, 


dar atunci am plâns. Mult. 


Un munte de durere am lăsat în casa aceea, ca să plec spre o alta, care 
ascundea o tragedie la fel de mare. Casa cu numărul 15, care era în șantier 
în acel moment, urma să găzduiască nouă frați rămași singuri pe lume după 


„Bună ziua de la Casa Share! Copiii 
fac teme, fiecare cum poate.“ Era 
live și arăta comunităţii cu peste 
100 000 de oameni condiţiile în care 


ce mama murise răpusă de cancer, 
iar tatăl isi ispăşea în închisoare 
pedeapsa pentru violență domes- 
tică. Fratele mai mare și-a asumat 
responsabilitatea creşterii lor, ca să 
nu fie duși în centre de plasament. 


creșteau cei nouă frați. — Şi câţi dormiti în camera asta? 
au fost întrebaţi copiii. 

— Toţi! Nouă, răspunde Andreea, cea mai mare dintre fete. 

— Nu au lumină de un an si ceva, spune o vecină care mai vine pe la ei 
să le facă de mâncare. 

Asistenta socială din comună a apelat la Bogdan, despre care aflase de 
pe Facebook. A doua zi a fost în curtea casei şi a făcut publică povestea lor. 

— Bună ziua de la Casa Share! Copiii fac teme, fiecare cum poate. 

Era live și arăta comunităţii cu peste 100 ooo de oameni condiţiile in 
care cresteau cei nouă frați. 

— Scot telefonul, fac două, trei poze. Dacă cineva mi-a trimis lemne, le 
pun seara pe Facebook, iar cei care au donat le văd acolo. Sunt transparent, 
şi oamenii au căpătat încredere. Noi postăm pentru că avem nevoie de 
geamuri, de tablă, si fiecare poate să facă ceva pentru copiii ăştia. E foarte 
greu să aduni bani, dar materiale de construcţii sau electrocasnice poţi 
aduna uşor. 

Ca să termine construcția, i-a trimis pe copii în prima lor excursie într-o 
pensiune care găzduise până atunci, gratuit, toate familiile ajutate de Bogdan. 
Asta ca să dea timp voluntarilor să facă ultimele finisaje înainte de venirea 
familiilor acasă. 

În curte îi găsesc pe doi dintre băieţii de la Casa Share 1, Todirel și Marin. 

— A fost astă-vară la toate casele cu noi, a muncit, și e fascinat de 
construcții, spune Bogdan despre Marin, copilul care la întâlnirea din urmă 
cu doi ani îmi spusese că vrea să se facă frizer. 

Îi plăceau mai mult construcțiile, si voia să plece în străinătate, asa cum 
făcuse fratele lui mai mare. Împreună văruiesc un grajd care urmează să 
adăpostească o vitica donată chiar de ei pentru cei nouă frați. 

— E o văcuţă acolo, spune Bogdan, și mi-o arată undeva în curte. M-a 
sunat Marin, de la Casa Share 1, si mi-a spus „dom Bogdan, am văzut că ati 
pus pe Facebook că a murit văcuţa copiilor. Vacuta noastră are vițel“. Și au 
adus-o aici. Între timp am găsit o vacă de lapte pentru copiii de aici, aşa că 
vitica de la Casa Share 1 va merge la Casa Share 7. Asta am reușit să facem 
la CASA SHARE: cei ajutati ajuta pe altii. E foarte important! 

Şi-n timp ce noi stăm de vorbă în curte apare o mașină cu lemne. Bogdan 
face ultimele verificări, pentru că pruncii sunt pe drum. 

— E curat. A ieșit bine. Dati și aici oleacă. Dumneavoastră faceţi baia, le 
spune unor femei din sat venite să ajute. 

— Cine dintre cei de-aici te-au cunoscut pe Facebook? 

— Adriana, patroana unei pensiuni, care încă de la prima casă ne ia copiii 
în vacanţă și are grijă de ei când facem casele, spune Bogdan. 

— Mai e cineva care a aflat de Bogdan de pe Facebook? 

— Eu, răspunde o tânără pe care n-ai cum să n-o observi. Oamenii o știu 
de la televizor, unde a participat la o emisiune de stil. 

Dana Ashforth e o româncă din Iasi plecată la 19 ani să muncească în 
Anglia. A lucrat ca ospătar si asa l-a cunoscut pe Dave, care avea să-i devină 
sot. A citit povestea Casei Share 1 si, de atunci, alături de Dave, e implicată 
în toate proiectele lui Bogdan. 

— La fiecare casă mă asigur că sunt aici la inaugurare, spune Dana și 
zâmbeşte larg. 

— A venit din Anglia, o completează Bogdan. Și ea, si Dave, soţul ei, 
muncesc cot la cot cu noi. Sunt milionari acolo, iar aici cară sacii de ciment 
cu spatele. 

— Copiii sunt viitorul, intervine Dave. Fie că sunt în România sau în 
Anglia, totul trebuie să fie despre copii. Faţă de proiectele umanitare din 
Anglia, diferenţa la CASA SHARE e că fiecare pound, fiecare euro merge la 
caritate, nu în cheltuieli administrative. 

Dave si Dana trăiesc în Northampton, la 100 de kilometri de Londra. Au 
făcut avere împreună înființând case de îngrijire pentru persoane cu 
afecțiuni psihice. Au vândut afacerea anul trecut şi o parte din bani i-au 
investit în imobiliare și în bucuria de a ajuta copiii de la CASA SHARE. 

— E ca si cum plătesc ceva înapoi, îmi spune Dana în timp ce ne bem 
ceaiul în bucătăria ei din Northampton. Nu știu ce, nu știu cum să explic, 
mă face să mă simt bine. 

Ne uităm împreună la fotografiile copiilor, şi-o văd cum se luminează. 
Le ştie tuturor numele şi povestea. E la rândul ei parte dintr-o poveste 

incredibilă, care se scrie in fiecare zi parcă tot mai frumos. În 2017, ea si 
Dave s-au căsătorit, și toți banii primiţi i-au dăruit copiilor, ca să-i ducă 
Bogdan la mare și la munte. 

— Fi intră în grupul nostru, îi civilizăm, merg la munte, merg la mare, 
îmi explică Bogdan. Sunt peste 160, însă îi luăm la mare doar pe cei care 
merg la şcoală si îşi îmbunătăţesc performanţele. Nu-i vreau premianti, că 
nu pot fi toţi avocaţi, dar vreau să vad că în loc de 4 iau 6 sau 7. 

Întrerupem discuţiile pentru că Bogdan primește un telefon. Copiii sunt 
aproape, iar el devine emoționat. Aşa se întâmplă de fiecare dată. Nu are 
stare. Merge la poartă şi aşteaptă microbuzul. 

— Vin copiii! Pregătim cheile... 
„Să aveți grijă, să învățați bine și să Sunt emoţionat. Astea sunt mo- 
tineti curat!“ Indemnul lui se pierde mentele mele! 
între râsetele de bucurie ale copiilor — Ai făcut o treabă, Bogdaaane, 


ce-si desco peră noua viată nota 20! spune un localnic venit să 
i i vadă reacţiile copiilor. 


Cei nouă fraţi coboară din microbuz, iar lui Bogdan i se subtiaza vocea. 
ÎI privesc cu admiraţie de pe margine. Ne stim de doi ani, și-l simt ca pe un 
prieten. 

— Hai, veniţi incoa’ să vă arăt ceva. Cum a fost la munte? 

— Frumos, răspunde Andreea, fata cea mare. 

— Eu am aici, pentru voi, niște chei. Avem cheile de la casa voastră. 

Andreea se fâstâceşte, pentru că în jurul lor sunt atât de multi oameni. 
Sunt voluntarii și localnicii din zonă. Cei mici chitdie fericiți în timp ce se 
îndreaptă spre casă. Primele intră fetele, care se duc spre camera lor decorată 
cu zane si prințese. Se aude un zgomotos „uaaau!“, si toate se aşază emotio- 
nate pe patul supraetajat. În cealaltă cameră se aud glasurile băieților entu- 
ziasmati că au calculator și televizor. 

— Aveţi acolo caiete, se aude Bogdan. Să aveţi grijă, să învăţaţi bine şi să 
ţineţi curat! dar îndemnul lui se pierde între râsetele de bucurie ale copiilor 
ce-și descoperă noua viata. 

Camera veche, fără curent, cu un singur pat, a fost înlocuită de două 
dormitoare, bucătărie și baie. 

— Ce avem aici? întreabă Bogdan. 

— Baie, răspunde cel mai mic dintre ei. 

— Trebuie să păstrăm, spune Stefana, una dintre fetițe. 

În multe dintre casele construite de el există orfani, și poate nu întâm- 
plător s-a dus spre ei. E terapeutic, sau poate doar nevoia de a-şi şterge lui 

lacrimile neplânse pentru mama de la care mai avea multe de învăţat, si 
despre care crede că azi ar fi fost tare mândră de el. 

— Am făcut din instinct treaba asta. Mă întreabă toată lumea ce e CASA 
SHARE. E o bucăţică din sufletul meu, plus 160 000, câţi suntem acum pe 
Facebook. 

De la ultima noastră întâlnire a mai construit șapte case. Pentru o mamă 
singură ce creştea cu demnitate trei copii, pentru o familie din Vaslui a căror 
fetiță o văzuse la televizor dorindu-și să mănânce carne cu piure și care trăia 
într-o sărăcie lucie. A 20-a casă a fost dăruită unei familii cu șase copii fru- 
mosi şi deştepţi, care dormeau toţi într-un singur pat, iar părinţii pe jos, pe 
o plapumă. Această locuinţă a fost construită pe terenul donat de cuplul de 
tineri de la Casa Share 3, aceiaşi care găzduiseră familia cu patru fetiţe. Iar 
acum, în friguroasele luni de sfârşit de 2019, Bogdan construiește în paralel 
două case, 21 și 22. Prima pentru familia unui băiat care suferă de atrofie 
musculară şi care e țintuit într-un scaun cu rotile; a doua pentru o mamă 
ce-și creşte singură copiii. Fosta casă părintească a lui Bogdan va găzdui 
această familie. Alături de fraţii lui a decis să o doneze proiectului CASA 
SHARE. 

E fericit și simte să dăruiască mai ales după ce viaţa i-a făcut un alt mare 
cadou: o fetiță, Maria, născută în vara lui 2019. 

Pentru toți cei ajutaţi, Bogdan a fost omul care a apărut de nicăieri și le-a 
întins o mână de ajutor. Așază steagul României pe fiecare casă, și-i învaţă 
pe copii să-și iubească tara și să dăruiască. Din 2015 a schimbat vieţile a 180 
de copii, aducându-i din trecut în zilele noastre. Cinci dintre ei sunt adulți, 
şi sunt independenţi. Nu crede în zicala „ultimul stinge lumina“, pentru că 
a ales să fie primul care o aprinde. În viețile acestor copii și în inimile miilor 
de oameni care vor încerca să descopere sau să devină un Bogdan în fiecare 
sat, comună sau oraș din România. 


